text: Hold da op: Kresten vandt en ny bil
  02 november 2016 kl. 18.53
  Club Syds efterårskonkurrence kulminerede onsdag, da Kresten Bruun vandt en ny bil. 
  Kresten Bruun fra Egtved fik sig onsdag eftermiddag den slags uventede gæster, man gerne åbner døren for.
  Bilvinder og ClubSyd-medlem Kresten Bruun: "Hold da op!"
  Formanden for TV SYDs støtteforening, ClubSyd, Anders Sørensen kom forbi med tre bank på døren og en ny bil i form af en Hyundai i10 Move til en værdi af 79.990 kroner. Og for en målløs bilvinder var der blot tre ord, der var dækkende efter den overraskelse:
  - Hold da op, lød det fra Kresten Bruun.
  - Det er fedt, det må jeg sige. Hold da op, sagde Kresten Bruun efterfølgende, da han lige havde sundet sig og sat sig ind i bilen.
  Vinderen blev udtrukket blandt alle ClubSyd-medlemmer – og du kan også blive medlem. Det koster kun 120 kroner om året. Du kan melde dig ind på ClubSyds hjemmeside.
  
  